Latvijas Republikas vēstniecībai Ķīnas Tautas Republikā, Pekinā (turpmāk – vēstniecība) ir nepieciešamas jaunas telpas. Pašreizējais telpu nomas līgums ir spēkā līdz 2017.gada 19.janvārim un ēkas īpašnieks nevēlas līgumu pagarināt. Nomas maksa ir 75 000 CNY mēnesī (aptuveni 10 000 EUR, gadā 120 000 EUR, kurss uz 26.08.2016.).

Vēstniecība jau vismaz divus gadus apzina iespējamās nomas telpas, taču, ņemot vērā mītnes valsts specifiku nekustamā īpašuma tirgū – pieprasījums ir lielāks nekā piedāvājums – ir maz vēstniecības vajadzībām piemērotu telpu. Pieņemamu telpu gadījumā lēmums no vēstniecības par nomas līguma slēgšanu tiek pieprasīts pārāk īsā laikā (aptuveni divu nedēļu laikā), kas, ņemot vērā saskaņošanas procesu (šeit jāņem vērā arī Latvijas drošības iestāžu prasības), nav iespējams.

Ēkas iegādes iespējas Ķīnā ir jāizslēdz, jo tādas netiek piedāvātas vispār. Pašlaik Ķīnas puse ir piedāvājusi iespēju pieteikties uz zemes gabalu jaunajā diplomātiskajā rajonā, kur perspektīvā būtu iespējama nekustamā īpašuma vēstniecības vajadzībām būvniecība. Vēstniecība ir nosūtījusi notu Ķīnas Ārlietu ministrijai, kurā ir izteikusi vēlmi pieteikties uz zemes gabalu. Pieteikšanās uz zemes gabalu ir ilgtermiņa perspektīva, kur zemes gabala apguve būs iespējama ne ātrāk kā pēc 6-8 gadiem.

Šī gada laikā Ārlietu ministrija un vēstniecība ir apzinājusi vairākus nomas variantus, taču neviens no tiem nav atbildis nepieciešamajām prasībām drošības, tehniskā risinājuma, telpu izvietojuma, platības, telpu nomas termiņa u.c. aspektu ziņā, savukārt pieņemamie varianti tika iznomāti pārāk ātri. Izvērtējot visus šobrīd pieejamos variantus ilgtermiņā, Ārlietu ministrija ir izvēlējusies nomāt ēku (430.33 m² platībā) Liangmaqiao rajonā (*Villa 02-02, Section A of Liangmaqiao Diplomatic Residence Compound, No.22 Dongfang East Street, Chaoyang District, Bejing, 100600*), ko piedāvā Ķīnas Diplomātiskā servisa aģentūra (turpmāk - DRC). Ēka atbilst vēstniecības funkciju nodrošināšanai gan no drošības viedokļa, gan no atrašanās vietas (blakus citu valstu vēstniecībām). Telpu platība ir pietiekama, lai izvietotu gan ārlietu ministrijas diplomātu un specializēto atašeju, gan Latvijas Investīciju Attīstības aģentūras pārstāvju darba vietas. Telpas ir vizuāli labā stāvoklī, DRC nodrošina arī telpu kosmētisko remontu. Minētajā rajonā vēstniecība jau 2015.gada pavasarī bija nolūkojusi ēku, bet arī toreiz telpas tika iznomātas ātrāk, kā vēstniecība varēja sniegt pozitīvu atbildi.

Telpu nomas maksa ir 85 000 CNY mēnesī (aptuveni 11 402.50 EUR), kas paredzētu nomas maksas pieaugumu, salīdzinot ar pašreizējām telpām, par 1342 EUR mēnesī, attiecīgi 16 100 EUR gadā – šo summu Ārlietu ministrija paredz segt sava budžeta ietvaros. Telpu nomas līgumu paredzēts noslēgt uz 10 gadiem. Nomas līgums paredz nomas maksas pieaugumu ik pēc diviem gadiem, tādējādi no 2018.gada 15.oktobra līdz 2020.gada 14.oktobrim nomas maksas apmērs būs 150 515 EUR gadā, no 2020.gada 15.oktobra līdz 2022.gada 14.oktobrim nomas maksas apmērs būs 165 810 EUR gadā, no 2022.gada 15.oktobra līdz 2024.gada 14.oktobrim nomas maksas apmērs būs 183 515 EUR gadā, no 2024.gada 15.oktobra līdz 2026.gada 14.oktobrim nomas maksas apmērs būs 202 835 EUR gadā.

Lai telpu piedāvājums būtu spēkā, nomas līgums ir jānoslēdz nekavējoties. Noslēdzot līgumu, jāiemaksā depozīts trīs mēnešu nomas maksas apmērā – 34 200 EUR. Lai nodrošinātu nepieciešamo finansējumu depozīta iemaksai un pirmo trīs mēnešu nomas maksas segšanai, kopā 68 400 EUR apmērā, Ārlietu ministrija normatīvajos aktos noteiktajā kārtībā iesniegs Finanšu ministrijā pieprasījumu apropriācijas pārdalei no budžeta programmas 02.00.00 „Iemaksas starptautiskajās organizācijās” uz budžeta apakšprogrammu 01.04.00 “Diplomātiskās misijas ārvalstīs”.

Līdz brīdim, kad tiks veikta pilnīga jauno telpu pielāgošana pārstāvniecības vajadzībām, Ārlietu ministrija vēstniecības funkciju veikšanai nodrošinās pārstāvniecības darbiniekus ar specializētajiem (drošajiem) portatīvajiem datoriem, kas ļauj nodrošināt vēstniecības darba nepārtrauktību un nodrošinās apstrādājamās informācijas drošību līdz serveru telpas un vājstrāvu sistēmu izbūves pabeigšanai. Konsulāro darbību vajadzībām plānots izmantot “Mobilo pasu darbstaciju”, kā arī pievienot vīzu printeri specializētajam portatīvajam datoram.

Lai telpas pielāgotu vēstniecības vajadzībām, nākamajā gadā būs nepieciešams papildu finansējums aptuveni 350 000 EUR apmērā (serveru telpas un drošības sistēmu izbūvei, konsulārās daļas izbūvei, telpu labiekārtošanai). Pēc nepieciešamo darbu izmaksu precizēšanas, Ārlietu ministrija vērsīsies Ministru kabinetā ar priekšlikumiem papildus nepieciešamā finansējumam nodrošināšanai minēto darbu veikšanai un nomas maksai par Latvijas Republikas vēstniecības Ķīnas Tautas Republikā telpām, pārdalot Ārlietu ministrijai 2017.-2019.gadam piešķirto finansējumu jaunām politikas iniciatīvām.

Ārlietu ministrija šo telpu izvēli uzskata par optimālu, lai nodrošinātu pilnvērtīgu vēstniecības funkciju veikšanu. Lūdzam Ministru kabinetu konceptuāli atbalstīt ilgtermiņa nomas līguma slēgšanu un Finanšu ministriju atbalstīt Ārlietu ministrijas pieprasījumu apropriācijas pārdalei.

ārlietu ministrs Edgars Rinkēvičs

Vīza:

valsts sekretārs Andrejs Pildegovičs

06.09.2016

681

Sintija Ķikste, 67015946

Sintija.Kikste@mfa.gov.lv